b'\n_START_ARTICLE_\nMuurahaisperhonen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nErikoisenn\xc3\xa4k\xc3\xb6inen, tukevaruumiinen ja lyhytsiipinen perhonen. Siivet ovat laajalti tummanruskeat ja etusiiviss\xc3\xa4 on koiraalla v\xc3\xa4hemm\xc3\xa4n, naaraalla enemm\xc3\xa4n oranssia v\xc3\xa4ri\xc3\xa4. Takasiivet ovat molemmilla sukupuolilla laajalti oranssit. Alapinnaltaan siivet ovat yl\xc3\xa4pintaa haaleammat. Siipien reunus on ep\xc3\xa4s\xc3\xa4\xc3\xa4nn\xc3\xb6llisen mutkitteleva. Ruumis on p\xc3\xa4iv\xc3\xa4perhoselle ep\xc3\xa4tyypillisen paksu ja muistuttaa enemm\xc3\xa4n monien rotevien y\xc3\xb6perhosten ruumista. Siipiv\xc3\xa4li on 70\xe2\x80\x9376 mm, mik\xc3\xa4 tekee muurahaisperhosesta maailman suurimman sinisiipislajin.\n_START_SECTION_\nLevinneisyys ja lentoaika\n_START_PARAGRAPH_\nMuurahaisperhosta tavataan Intiasta Taka-Intian poikki, Filippiineille, Indonesiaan ja Australian pohjoisrannikkoa Queenslandiin saakka.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nMuurahaisperhonen on alankosademetsien harvinainen perhoslaji, joka lent\xc3\xa4\xc3\xa4 sukulaistensa tapaan p\xc3\xa4iv\xc3\xa4ll\xc3\xa4. Aikuisen perhosen imuk\xc3\xa4rs\xc3\xa4 on surkastunut, eik\xc3\xa4 se nauti lainkaan ravintoa._NEWLINE_Naaras munii munia yksitellen tiettyjen, ompelijamuurahaisten pesi\xc3\xa4 sis\xc3\xa4lt\xc3\xa4vien puulajien oksanhankoihin. Munat kuoriutuvat noin kolme viikkoa my\xc3\xb6hemmin. Toukan el\xc3\xa4m\xc3\xa4n varhaisvaiheita ei tunneta, mutta kolmannesta toukkavaiheesta alkaen toukka on muurahaisia saalistava peto. Se hankkiutuu Oecophylla smaragdina -muurahaislajin pes\xc3\xa4\xc3\xa4n, jossa se el\xc3\xa4\xc3\xa4 sy\xc3\xb6den muurahaisten toukkia ja yksitt\xc3\xa4isess\xc3\xa4 pes\xc3\xa4ss\xc3\xa4 saattaa olla useita perhostoukkia. Toukan selk\xc3\xa4puolen paksu kilpi suojelee sit\xc3\xa4 muurahaisten puolustukselta ja ruumiin per\xc3\xa4osan imukuppimaiset raajat kiinnitt\xc3\xa4v\xc3\xa4t toukan tiukasti lehden pintaan. Sy\xc3\xb6dess\xc3\xa4\xc3\xa4n toukka ojentaa p\xc3\xa4\xc3\xa4ns\xc3\xa4 kilven alta, sieppaa muurahaistoukan ja imee sen sis\xc3\xa4ll\xc3\xb6n. Toukka on ahnas peto ja voi tuhota jopa kaikki pes\xc3\xa4n toukat. My\xc3\xb6s kotelo muodostuu suojaan selk\xc3\xa4kilven alle._NEWLINE_Aikuinen perhonen kuoriutuu muurahaispes\xc3\xa4ss\xc3\xa4, mutta l\xc3\xb6ys\xc3\xa4sti kiinnittyneiden ja tahmeapintaisten siipisuomujen vuoksi se selviytyy ulos pes\xc3\xa4st\xc3\xa4 muurahaisten hy\xc3\xb6kk\xc3\xa4yksist\xc3\xa4 huolimatta. Siivet se oikaisee vasta pes\xc3\xa4n ulkopuolella._NEWLINE_Taka-Intiassa perhosen toukkia k\xc3\xa4ytet\xc3\xa4\xc3\xa4n ravintona muurahaisten ohessa.\n_START_SECTION_\nRavintokasvi\n_START_PARAGRAPH_\nToukan varhaisvaiheiden ravintokasvia ei tunneta, mutta afrikkalaiset sukulaislajit el\xc3\xa4v\xc3\xa4t oksilla kasvavilla levill\xc3\xa4. Kolmannen toukkavaiheen toukka on peto.'